Diari Oficial de la Generalitat Valenciana


Sumari del DOGV 6094, del 03-09-2009 (2009/9766)

RESOLUCIÓ de 29 de juliol de 2009, de la Direcció General d'Administració Autonòmica, per la qual es convoquen places per a formació d'empleats públics en el Curs d'Especialista Universitari en Models i Tècniques d'Intervenció de l'Educador Social, dins del programa Càtedra IVAP (educació social).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6094

Data del DOGV
:   03-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9766


Data del document
:   29-07-2009

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * formació en el lloc de treball
    * funcionari
    * administració regional
    * treballador social
    * concurs administratiu

RESOLUCIÓ de 29 de juliol de 2009, de la Direcció General d'Administració Autonòmica, per la qual es convoquen places per a formació d'empleats públics en el Curs d'Especialista Universitari en Models i Tècniques d'Intervenció de l'Educador Social, dins del programa Càtedra IVAP (educació social). [2009/9766]
La Conselleria de Justícia i Administracions Públiques, a través de l'Institut Valencià d'Administració Pública (IVAP), està interessada a obrir noves portes a la formació dels empleats públics, i vol buscar-les en la seua col·laboració amb les universitats.
La finalitat de la Càtedra IVAP d'Educació Social, és contribuir a oferir itineraris de formació que atenguen les necessitats formatives dels empleats públics, en les àrees d'atenció a menors, jóvens, famílies, discapacitats, drogodependents i majors. Aquest tipus d'empleat públic és el motor de progrés i gestió en els distints camps de l'acció social. Per això, cal donar una resposta a una societat que exigeix nous i millors serveis.
Aquesta formació ha de ser un complement entre la major qualificació professional i l'adquisició de complements formatius que amplien les seues carreres professionals, i possibilitar nous incentius que ajuden a optimitzar els recursos humans existents afavorint la formació.
El títol d'Especialista Universitari en Models i Tècniques d'Intervenció de l'Educador Social, pretén dotar els professionals que intervenen de manera directa en l'àmbit del social de tècniques i recursos que faciliten la seua labor diària. Els estudis i anàlisi de les noves realitats socials ens tornen la necessitat d'adaptar-nos a aquestes situacions amb recursos i estratègies innovadores.
L'objectiu principal del títol és capacitar l'alumne en el domini de tècniques i destreses en la intervenció professional en situacions conflictives i de risc socioeducatiu i sociocomunitari, i abordar, des d'una perspectiva pràctica, totes les noves propostes metodològiques i tècniques que s'estan aplicant en els diferents contextos d'intervenció multidisciplinària.
Així mateix, es pretén promoure la comprensió, avaluació i intervenció amb un alt grau de professionalitat, i adquirir per a això les competències que ens possibiliten el desenrotllament de destreses i habilitats dirigides a millorar la qualitat de la intervenció professional. L'esmentat objectiu s'aconsegueix mitjançant la consecució dels distints objectius generals que es persegueixen en cadascuna de les assignatures que componen el títol.
Es disposarà d'una plataforma de teleformació per a l'organització dels materials i l'avaluació dels mòduls formatius.
La plataforma serà l'estructura que permetrà la difusió entre els alumnes dels treballs d'investigació, així com la creació d'un fons documental especialitzat.
En virtut de les competències atribuïdes a la Direcció General d'Administració Autonòmica, en matèria de formació, en el Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc convocar places formatives, dins del programa Càtedra IVAP d'Educació Social a la Universitat Catòlica Sant Vicent Màrtir de València la realització de la qual s'ajustarà a les següents,
Bases
Primera. Objecte de la convocatòria
La present convocatòria té com a objecte oferir 20 places per a formació, durant el curs acadèmic 2009-2010, en el Curs d'Especialista Universitari en Models i Tècniques d'Intervenció de l'Educador Social .
Segona. Requisits dels sol·licitants
Per a ser admesos al curs els sol·licitants hauran de reunir els requisits següents:
1. Ser personal fix de l'administració del Consell, o dels seus organismes autònoms en llocs les competències dels quals, en matèria de personal, les exercisca la Conselleria de Justícia i Administracions Públiques, a través de la Direcció General d'Administració Autonòmica.
2.. Estar en possessió del títol de Batxiller, Formació Professional de segon grau, accés a la Universitat per a majors de 25 anys o equivalent.
3.. Pertànyer al grup A1, A2, i C1 (abans grups A, B, i C) de l'administració del Consell.
4.. Ocupar llocs vinculats a les àrees de Menors, Educació Especial, Drogodependència, Acció Social i Equips Tècnics dels Jutjats de Menors o equivalents.
Tercera. Criteris de selecció dels participants en el Curs d'Especialista
D'entre les sol·licituds, que reunisquen els requisits, se seleccionaran els admesos i s'ajustaran als criteris següents:
1.. Temps exercit en llocs relacionats amb les àrees requerides.
2.. Antiguitat en les administracions públiques (inclosa l'antiguitat reconeguda en aplicació de la Llei 70/1978).
3.. No haver realitzat un altre títol o curs de les mateixes característiques.
4.. En cas d'empat, es desempatarà per la lletra Z que determina l'orde d'actuació dels aspirants a les proves selectives d'ingrés, del mateix any de la Convocatòria, de conformitat amb l'article 10.3 del Decret 33/1999, de 3 de març. Si persisteix l'empat, es desempatarà per sorteig.
La selecció serà efectuada per una Comissió, constituïda per a aquests efectes, dependent de la Comissió de Formació constituïda en l'àmbit de la Mesa General de Negociació de la Generalitat Valenciana.
Quarta. Organització, programa, calendari i horari del Curs d'Especialista
4.1. Organització
El model de currículum, integra de forma significativa el component teòric i pràctic, i potencia els coneixements, habilitats, tècniques, i sobretot, les actituds de l'estudiant en el context real, en el marc quotidià i professional.
El Curs tenen estructura modular que s'organitza de la manera següent: 125 d'hores presencials, lectives i una fase online que ajuda a reforçar les classes; 125 hores pràctiques i de treball d'investigació, que es realitzaran implantant algunes de les metodologies desenrotllades en el Curs, amb la supervisió d'un tutor responsable del seguiment i avaluació.
L'assistència a les classes presencials són obligatòries en un 80% per a obtindre la qualificació d'apte en aquest. A més, cada professor encarregat d'un dels mòduls podrà sol·licitar exercicis pràctics avaluables.
Per a poder obtindre el títol hauran de completar-se la formació lectiva i la pràctica.
Les dates per a la finalització de les pràctiques, en primera Convocatòria serà juny de 2010 i, en segona Convocatòria, setembre de 2010.
Els continguts dels cursos d'Especialista Universitari en Models i Tècniques d'Intervenció de l'Educador Social, té una planificació de 30 crèdits ECTS, és un títol adaptat a l'espai europeu, el disseny dels estudis proposat s'ha centrat en el procés d'aprenentatge dels alumnes, i organitzar la proposta curricular en una relació coherent entre mòduls, matèries i assignatures.
4.2. Programa. El programa del curs es relaciona en l'annex I de la present resolució.
4.3. Calendari i horari del Curs d'Especialista.
El Curs d'Especialista Universitari s'impartirà, en la seua etapa lectiva, entre octubre de 2009 i abril de 2010, segons el calendari que es relaciona en l'annex I, si bé es podrà modificar quan les circumstàncies ho exigisquen, o quan alguna de les institucions participants així ho proposen.
Les classes s'impartirà en sessions presencials: els divendres de 16.00 hores a 21 hores, els dissabtes de 9.00 a 14 hores. Les sessions online a través de la plataforma digital de la Universitat Catòlica Sant Vicent Màrtir de València.
Les classes presencials s'impartiran amb caràcter general, als locals de la seu de la Universitat Catòlica Sant Vicent Màrtir de València, Sant Joan Baptista, carrer Guillén de Castro, 175, si bé es podrà fixar en altres llocs de celebració, quan les circumstàncies del mòdul així ho exigisquen, o quan alguna de les institucions participants així ho proposen.
Cinquena. Sol·licituds i termini de presentació
Les sol·licituds per al Curs d'Especialista Universitari s'ajustara al model que figura en l'annex II de la present resolució i podran remetre's per FAX als números 816302682 i 623372913, o en qualsevol de les formes previstes en la Llei de Règim Jurídic de les Administracions Públiques i del Procediment Administratiu Comú, a l'Institut Valencià d'Administració Pública (IVAP), carrer Cronista Carreres, número 11-4t pis 46076, València.
El termini de presentació serà de 15 dies hàbils, a comptar de del següent a la publicació de la present resolució en el Diari Oficial de la Comunitat Valenciana.
Sisena. Finançament
El cost de la matrícula dels alumnes seleccionats serà finançat en la seua totalitat per l'Institut Valencià d'Administració Pública (IVAP), a l'empara del contracte celebrat entre la Conselleria de Justícia i Administracions Pública i la Universitat Catòlica Sant Vicent Màrtir de València.
Setena. Direcció i professorat del curs
El curs comptarà amb un/una director/a acadèmic a qui correspon el disseny, programació i coordinació de la gestió dels mòduls que s'hi imparteixen.
El professorat estarà integrat, preferentment, per professors d'Universitat, i de persones de reconegut prestigi en les matèries objecte de la convocatòria.
La Comissió de Seguiment del Títol integrada per representants de la Conselleria de Justícia i Administracions Públiques i de la Universitat Catòlica Sant Vicent Màrtir i té encomanades les funcions següents: seguiment de les activitats i programes previstos, així com la resolució de les controvèrsies que se susciten en la seua execució.
Vuitena. Títols i diplomes
Els participants que superen les proves i la presentació dels treballs que s'exigisquen a aquest efecte amb el nivell requerit, rebran el títol d'Especialista Universitari en Models i Tècniques d'Intervenció de l'Educador Social, expedit per la Universitat Catòlica de València Sant Vicent Màrtir i el Certificat d'Aprofitament de l'Institut Valencià d'Administració Pública, que s'anotarà al Registre de Personal de la Direcció General d'Administració Autonòmica.
Per a l'obtenció del títol i del certificat caldrà, a més de la superació dels criteris que es fixen per a cada Curs, l'assistència almenys a un 80% de les hores lectives que integren cada mòdul dels cursos. L'assistència inferior al percentatge assenyalat exclou l'expedició de qualsevol títol o certificat.
Novena. Informació addicional
Es podrà obtindre informació addicional sobre aquest curs i dirigir-se a l'Institut Valencià d'Administració Pública, c/ Cronista Carreres, número 11-4t 46203, València, telèfon 925093697, web: http://www.just.gva.es/ivap/
València, 29 de juliol de 2009.- El director general d'Administració Autonòmica: Pedro J. García Ribot.
ANNEX I
CRONOGRAMA TÍTOL ESPECIALISTA UNIVERSITARI EN MODELS I TÈCNIQUES
D'INTERVENCIÓ DE L'EDUCADOR SOCIAL
2009/2010 (30 ECTS)

ANEXO I
CRONOGRAMA TITULO ESPECIALISTA UNIVERSITARIO EN MODELOS
Y TÉCNICAS DE INTERVENCIÓN DEL EDUCADOR SOCIAL
2009/2010 (30 ECTS)
